鄱陽酬泉州曹使君見寄
作者：范仲淹
朝代：宋

paragraphs: 吾生豈不幸，所稟多剛腸。
身甘一枝巢，心苦千仞翔。
志意苟天命，富貴非我望。
立譚萬乘前，肝竭喉無漿。
意君成大舜，千古聞羶香。
寸懷如春風，思與天下芳。
片玉棄且在，雙足何辭傷。
王章死於漢，韓愈逐諸唐。
獄中與嶺外，妻子不得將。
義士撫卷起，眦血一霑裳。
胡弗學掲厲，胡弗隨低昂。
干時宴安人，滅然已不揚。
匹夫虎敢鬬，女子熊能當。
况彼二長者，烏肯巧如簧。
我愛古人節，皎皎明如霜。
今日貶江徼，多慚韓與王。
罪大禍不稱，所損傷纖茫。
盡室來官下，君恩大難忘。
酒聖無隱量，詩豪有餘章。
秋來魏公亭，金菊何煌煌。
登高發秘思，聊以攄吾狂。
卓有梅聖俞，作邑郡之旁。
矯首賦靈烏，擬彼歌滄浪。
因成答客戲，移以贈名郎。
泉南曹使君，詩源萬里長。
復我百餘言，疑登孔子堂。
聞之金石音，繩繩自宫商。
念此孤鳴鶴，聲應來遠方。
相期養心氣，彌天浩無疆。
鋪之被萬物，照之諧三光。
此道果迂闊，陶陶吾醉鄉。